ไทยจีนเซ็นเอ็มโอยู4ฉบับดันหยวนผงาด
2ชาติร่วมลงนามเอ็มโอยู 4 ฉบับ ร่วมมือด้านการเงินและตลาดทุนเพิ่มการค้าการลงทุน
29 ต.ค. 2565

2ชาติร่วมลงนามเอ็มโอยู 4 ฉบับ ร่วมมือด้านการเงินและตลาดทุนเพิ่มการค้าการลงทุน
พล.อ.ประยุทธ์ จันทร์โอชา นายกรัฐมนตรี และนายหลี่เค่อเฉียง นายกรัฐมนตรีแห่งสาธารณรัฐประชาชนจีน ได้เป็นประธานในการลงนามความตกลงและบันทึกความเข้าใจ (เอ็มโอยู) 4 ฉบับ ในเรื่องตลาดเงินและตลาดทุน เพื่อขยายการค้าการลงทุนร่วมกัน ที่กรุงปักกิ่ง เมื่อวันที่ 22 ธ.ค.
เอ็มโอยูทั้งหมดประกอบไปด้วย 1.บันทึกความเข้าใจว่าด้วยการจัดตั้งธนาคารชำระดุลเงินหยวนในไทยโดยธนาคารที่ได้รับการตั้งเป็นธนาคารชำระดุลเงินหยวน จะถือเป็นสาขาของธนาคารพาณิชย์จีน ที่สามารถเชื่อมต่อระบบชำระเงินจากจีนได้โดยตรง
2.การลงนามต่ออายุสัญญา ข้อตกลงทวิภาคีว่าด้วยการแลกเปลี่ยนเงินสกุลหยวนและบาทในวงเงิน 7 หมื่นล้านหยวน ไปอีก 3 ปี
3.การลงนามบันทึกข้อตกลงความร่วมมือระหว่างตลาดหลักทรัพย์แห่งประเทศไทย (ตลท.) และธนาคารแห่งประเทศจีน จะช่วยเปิดการซื้อขายหุ้นด้วยเงินหยวน และเปิดโอกาสให้นักลงทุนจีนเข้ามาลงทุนในไทยได้มากขึ้น เพราะรัฐบาลจีนมีข้อกำหนดว่า เงินที่ลงทุนต่างประเทศ ต้องผ่านธนาคารแห่งประเทศจีนเท่านั้น
4.บันทึกความเข้าใจว่าด้วยความร่วมมือทางวิชาการด้านทรัพยากรน้ำและการชลประทาน
นายประสาร ไตรรัตน์วรกุลผู้ว่าการธนาคารแห่งประเทศไทย (ธปท.) กล่าวว่า การทำธุรกรรมแลกเปลี่ยนเงินตราสกุลหยวนและบาทระหว่าง ธปท.และธนาคารกลางจีนครั้งนี้ จะช่วยให้ธนาคารกลางทั้งสองสามารถเข้าถึงแหล่งสภาพคล่องเงินสกุลท้องถิ่นระหว่างกันได้มากขึ้น สร้างความเชื่อมั่นแก่ภาคธุรกิจและสถาบันการเงินในการใช้เงินสกุลหยวนและบาทในการค้าและการลงทุนระหว่างกัน รองรับการขยายตัวของเศรษฐกิจไทยและจีนที่จะขยายตัวมากขึ้นในอนาคต
ด้าน นายสถิตย์ ลิ่มพงศ์พันธุ์ ประธานกรรมการ ตลท. กล่าวว่า การร่วมมือนี้จะช่วยให้นักลงทุนจีนเข้ามาลงทุนและนำบริษัทมาจดทะเบียนในตลาดหุ้นไทยได้ทำให้ตลาดหุ้นไทยมีมาร์เก็ตแคปเพิ่ม